Vervalste goedere, dwelms van meer as R8 mil. by OR Tambo gevindArgieffoto Doeanebeamptes het beslag gelê op ŉ beduidende hoeveelheid vervalste goedere en dwelmmiddels by OR Tambo Internasionale Lughawe. Sandile Memela, woordvoerder van die Suid-Afrikaanse Inkomstediens, het gesê die goedere weeg in totaal 1998 kg met ŉ geraamde waarde van meer as R8,3 miljoen. Die goedere is die afgelope naweek gevind tydens ŉ klopjag op verskeie vragskure by die lughawe. Doeanebeamptes het verskeie vragte van Hongkong oopgemaak wat bestem was vir residensiële adresse in Gauteng. “Daar is beslag gelê op selfone, tekkies, T-hemde, sweetpakbaadjies en goedere van luukse handelsmerke in verskillende vragskure,” het hy gesê. “Dit sluit 13 besendings van ŉ bekende klerehandelsmerk in. Die goedere het in totaal ŉ geraamde waarde van R3 240 000 en weeg 775 kg.” In nog ŉ voorval oor die naweek het ŉ snuffelhond ŉ vroulike passasier van Sao Paolo voorgekeer wat met 6,945 kg kokaïen gereis het ter waarde van R1 998 000. “Haar bagasie het verskeie pakkies ingehad wat as ‘Brasiliaanse koffie’ gemerk is. Die stof het positief vir kokaïen getoets.” Die vrou was op pad na Mosambiek. Die Suid-Afrikaanse Polisie het haar in hegtenis geneem.